P. s. Ersamen, vorsichtigen unde wolwisen, biszunderen ghuden frunde, holden gunre unde leven nabur. So ick jn denne ame latesten vormiddelst mynen schrifften by mynem getruwen capellane, eren Antonio Keller, apenbarde unde vorwitlikede den swaren averfall unde schaden, de unmilden unde affgesnededen Russzenn alhir in deme lande Vinlant in desszem vorgangenen winter bedreven unde geda&#x0364;n hebben, derhalven van ju begerende nach unser fruntliker erbedinghe inholde hulpe unde entsettinghe der cristenheit to ghude unde deme ryke Sweden to bescherminge etc.; susz bin ick nu jegenwardigen hir in deme lande Vinlandt unde hebbe mit mynem volcke alle de slote unde borghe also bemannet unde bespiset, dat lant vormiddelst beschuttinghe zo vorwart unde ligge mit mynem folke to der lantwere, so ick my vorhape de unmilden Russzen enen alsodanen vortganck in desszem jegenwardigen winter nicht scholen krigen, so se bevorne gehat hebben. Unde ick in ere landt wedderumme to slande dor ick my mit myner vorsammelinghe nicht vormeten umme erer ungehuren macht. Darumme ick sodane vorderff der cristenheit unde desses landes vare en geschen an desszen jegenwardigen winter nicht kan wreken. Were hirumme myne fruntlike bede und hochlike beger, gy my mochten hulpe unde entsettinge do&#x0364;n uth allen sosz Wendesschen stedenn mit dusent mannen, so de mochten wesen to Revall mit deme alderersten apenen watere, beplichte ick my van der crone wegen Sweden, wen sodant van noden were, als Godt vorbede, gelike unde entsettinge to donde. Ock so will ick sodane volck, wen se to my kamen, besorgen mit vitalie, also langhe se hir by my in deme lande zin. Wes gy ju hirinne willen gudtwillich bewiszen der cristenheit to gedye unde dem ryke Sweden to ghude, mogen my unvortovet by desszem jegenwardigen toentbeden, so ick wet, worup ick my moghe vorlaten. Gade salich bevalen to langhen tiden. Geven up Ratzeborch in Vinlant anno etc. 96, ame daghe Cecilie virginis, under mynem secrete. Sten Stur ridder, Sweden rikes gubernator.